DA Den Europæiske Unions Tidende CE 84/164

(2004/C 84 E/0202)

SKRIFTLIG FORESPØRGSEL E-0122/04

af Toine Manders (ELDR) til Kommissionen

(26. januar 2004)

Om: Gæld inden for betalt fodbold i Europa

Ifølge undersøgelser foretaget af det tyske fodboldblad »Kicker« har den betalte fodbold i Europa en gæld på siger og skriver 7 mia. EUR hængende over hovedet.

Rent talmæssigt er der tale om store forskelle mellem landene. Således har de italienske og spanske ligaer for betalt fodbold hver et underskud på godt 2 mia. EUR, medens den øverste ligas samlede gæld i Nederlandene i 2002 beløb sig til 80 mio. EUR. Heraf fremgår, hvor effektivt det nederlandske licenssystem er, som har været gældende i årevis. Derfor bør man hilse det velkommen, at der under pres fra Kommissionens side er blevet indført et licenssystem for ligaer for betalt fodbold i Europa.

På den anden side kan det overdrevne omfang af de professionelle klubbers gæld bidrage til at fremme den ikke tilladte fremgangsmåde med statsstøtte, som ofte gives efter pres fra den lokale offentlighed.

En mulighed for at imødegå problemerne inden for denne sektor, er at indføre et EU-mesterskab, som kun fodboldklubber fra EU's medlemsstater kan deltage i. Dette bidrager på den ene side til den videre gennemførelse af det indre marked, fordi betalt fodbold altid kan betragtes som en tjenesteydelse. På den anden side giver det mulighed for en effektiv og ensartet anvendelse af de fællesskabsforskrifter, der gælder for fodboldsektoren. En fælles juridisk ramme for hele den betalte fodboldsektor i Europa fører i det mindste til øget retssikkerhed for alle involverede parter. Den årlige finale i EU-mesterskabet kan f.eks. spilles i Bruxelles, hvorved EU-mesterskabet også kan bidrage positivt til EU's image.

1. Har Kommissionen kendskab til den ovennævnte gæld hos den betalte fodbold i Europa?

2. Mener Kommissionen ikke også, at den heraf følgende dårligere solvens i ligaerne for betalt fodbold kan fremme den fællesskabsstøtte, som er i modstrid med fællesskabslovgivningen? I benægtende fald hvorfor ikke?

3. Er Kommissionen rede til at træffe foranstaltninger til at finde en løsning på den skitserede problematik inden for betalt fodbold i Europa? I bekræftende fald hvilke? I benægtende fald hvorfor ikke?

4. Er Kommissionen rede til at undersøge mulighederne for at indføre et EU-mesterskab som skitseret ovenfor? I benægtende fald hvorfor ikke?

Svar afgivet på Kommissionens vegne af Mario Monti

(11. marts 2004)

Kommissionen er klar over, at nogle professionelle fodboldklubber står over for finansielle problemer. Disse problemer kan som nævnt af det ærede medlem variere fra det ene land til det andet.

Det er muligt, at der i stigende omfang er krav om, at der ydes offentlig støtte til kriseramte klubber. Professionelle fodboldklubber udøver imidlertid en økonomisk aktivitet og skal derfor betragtes som virksomheder i den EF-traktatens artikel 87, stk. 1, anførte betydning (selv om det kan diskuteres, i hvilket omfang støtte til fodboldklubber påvirker handelen mellem medlemsstaterne, især hvis der er tale om en lokal klub, som sandsynligvis ikke konkurrerer med klubber fra andre medlemsstater). Hvis samhandelen mellem medlemsstaterne påvirkes, skal fodboldklubber behandles på samme måde som andre virksomheder i medfør af statsstøttereglerne. Der er faste regler for tildeling af statsstøtte, f.eks. retningslinjer om støtte til redning og omstrukturering, der finder anvendelse. Medlemsstaterne skal anmelde enhver støtte til Kommissionen, inden den ydes. Enhver støtte, der ikke er forenelig med fællesmarkedet, skal tilbagebetales med renter.

Kommissionen har for nylig indledt en formel undersøgelsesprocedure vedrørende Italiens støtte til professionelle fodboldklubber.

Kommissionen følger med interesse situationen inden for professionel fodbold og vil om nødvendigt gribe ind i tilfælde, der falder ind under dets kompetenceområde. Der er forskellige måder at gribe problemerne an på i forbindelse med de finansielle vanskeligheder, som nogle fodboldklubber står overfor. De nationale og internationale sportsorganisationer har endvidere et særligt ansvar for at sikre, at fodbold udvikler sig i et sundt miljø. Kommissionen er bekendt med, at UEFA (Den Europæiske Fodboldunion) har planer om at indføre et klublicenssystem med henblik på at forbedre regnskabsforholdene inden for denne sektor.

Kommissionen har ikke nogen planer om at indføre et EU-mesterskab.